Дарэчы, пра спевакоў, а дакладней — пра фестывалі. Так ужо аб’ектыўна складваецца, што Беларусь улетку ператвараецца ў сапраўдную фестывальную мекку. І галоўная ў гэтым шэрагу падзея — міжнародны музычны фестываль “Славянскі базар у Віцебску”. Старажылы фэсту, усе як адзін, сёння прызнаюцца: чвэрць стагоддзя назад ніхто з іх і ўявіць не мог, што ціхія фестывальныя радасці з часам ператворацца ў вялікую музычна-тэатральную тэрыторыю мастацтва самай высокай пробы. За чвэрць стагоддзя “Славянскі базар” не проста мігнуў паспешлівым спалохам у фестывальнай ночы постсавецкай прасторы, але і істотна пашырыў свае межы. На гасціннай віцебскай зямлі ўжо пабывалі артысты з 70 (!) дзяржаў — і гэта, гавораць у аргкамітэце “Славянкі”, далёка не мяжа. Як магнітам Віцебск прыцягвае да сябе таленты і паклоннікаў з розных куткоў зямлі. У цяперашні Год культуры геаграфія “Славянкі” ўразіла размахам: да нас прыехалі госці не толькі з суседніх еўрапейскіх краін — з іншых кантынентаў. Такая цікавасць да фестывалю, безумоўна, радуе і ўражвае.